**भारत सरकार**

**रक्षा मंत्रालय**

**रक्षा विभाग**

**राज्य सभा**

**अतारांकित प्रश्न संख्या 2213**

**25 अप्रैल, 2012 को उत्तर के लिए**

**ओडिशा में पारादीप पत्तन पर तटीय सुरक्षा परियोजना**

**2213. श्री बैष्णव परिडा:**

 क्या रक्षा मंत्री यह बताने की कृपा करेंगे किः

(क) क्या ओडिशा में पारादीप पत्तन पर तटीय सुरक्षा संबंधी परियोजना अधर में लटकी हुई है ;

(ख) क्या तटरक्षक परियोजना हेतु अपेक्षित भूमि का आबंटन किया जाना अभी शेष है ;

(ग) यदि हां, तो तत्संबंधी ब्यौरा क्या है ;

(घ) क्या केंद्र ने इस परियोजना हेतु निधियां स्वीकृत कर दी हैं;

(ड.) यदि हां, तो तत्संबंधी ब्यौरा क्या है; और

(च) राज्य सरकार और केन्द्र सरकार के बीच मतभेदों को दूर करने और राष्ट्र हित में इस परियोजना को शीघ्रातिशीघ्र पूरा करने हेतु क्या कार्य योजना अपनाई जा रही है ?

**उत्तर**

**रक्षा मंत्री (श्री ए.के.अन्टनी)**

(क) से (च): एक विवरण-पत्र संलग्न है ।

**ओडिशा में पारादीप पत्तन पर तटीय सुरक्षा परियोजना के बारे में राज्य सभा में 25 अप्रैल, 2012 को उत्तर दिए जाने के लिए अतारांकित प्रश्न संख्या 2213 के भाग (क) से (च) के उत्तर में उल्लिखित विवरण-पत्र**

देश की तटरेखा के साथ-साथ स्थैतिक सेंसर की श्रृंखला स्थापित करने संबंधी परियोजना के चरण-1 में लाइटहाउसिज तथा लाइटशिप्स महानिदेशालय की भूमि में पारादीप लाइटहाउस के समीप एक स्थल का पता लगाया गया है। भारतीय तटरक्षक के पास विवाहितों से इतर व्यक्तियों के लिए भवन और विवाहितों के आवास के लिए पारादीप में पहले ही 17.5 एकड़ भूमि है । इसके अलावा, एक हेलिपैड और तकनीकी सहायता सुविधाओं की अतिरिक्त संक्रियात्मक आवश्यकता को पूरा करने हेतु समुद्र के सामने 21 एकड़ भूमि के अधिग्रहण हेतु मामला राज्य/जिला प्रशासन के साथ उठाया गया है । इसके अलावा, पारादीप पोर्ट ट्रस्ट से जेट्टी को पट्टे पर लेने के लिए कार्रवाई शुरू की गई है । भारतीय तटरक्षक के लिए भूमि अधिग्रहण और आधारभूत ढांचे का सृजन करने हेतु पर्याप्त निधियां जुटाई गई हैं । तटरक्षक की किसी भी परियोजना पर केन्द्रीय सरकार और राज्य सरकार के बीच कोई मतभेद नहीं है ।

\*\*\*\*\*